ΚΟΙΝΗ ΘΕΣΗ (ΕΚ) αριθ. 60/2002

η οποία καθορίστηκε από το Συμβούλιο στις 7 Ιουνίου 2002

για την έκδοση του κανονισμού (ΕΚ) αριθ. .../2002 του Ευρωπαϊκού Κοινοβουλίου και του Συμβουλίου, της ..., περί του κοινού λεξιλογίου για τις δημόσιες συμβάσεις (CPV)

(2002/C 281 E/01)

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη περί ιδρύσεως της Ευρωπαϊκής Κοινότητας και ιδίως τα άρθρα 47, παράγραφος 2, 55 και 95,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

τη γνώμη της Επιτροπής των Περιφερειών(3),

αποφασίζοντας σύμφωνα με τη διαδικασία του άρθρου 251 της συνθήκης(4),

Εκτιμώντας τα εξής:

(1) Η χρησιμοποίηση διαφόρων ονοματολογιών εμποδίζει το άνοιγμα και τη διαφάνεια των ευρωπαϊκών δημοσίων συμβάσεων. Ο αντίκτυπός της στην ποιότητα και στις προθεσμίες δημοσίευσης των προσκλήσεων υποβολής προσφορών περιορίζει εκ των πραγμάτων την πρόσβαση των οικονομικών φορέων στις δημόσιες συμβάσεις.

(2) Στη σύστασή της 96/527/ΕΚ(5), η Επιτροπή καλούσε τις αναθέτουσες αρχές και τους αναθέτοντες φορείς να χρησιμοποιούν, για την περιγραφή του αντικειμένου των συμβάσεών τους, το κοινό λεξιλόγιο για τις δημόσιες συμβάσεις (Common Procurement Vocabulary - CPV), το οποίο δημιουργήθηκε με βάση ορισμένες υπάρχουσες ονοματολογίες ώστε να ανταποκρίνεται καλύτερα στα ιδιαίτερα χαρακτηριστικά του τομέα των δημοσίων συμβάσεων.

(3) Είναι πλέον επιβεβλημένη η ενοποίηση, μέσω ενός ενιαίου συστήματος ταξινόμησης των δημόσιων συμβάσεων, των στοιχείων που χρησιμοποιούν οι αναθέτουσες αρχές και οι αναθέτοντες φορείς για την περιγραφή του αντικειμένου των συμβάσεων.

(4) Τα κράτη μέλη θα πρέπει να διαθέτουν ενιαίο σύστημα αναφοράς, το οποίο θα χρησιμοποιεί την ίδια περιγραφή των εμπορευμάτων στις επίσημες κοινοτικές γλώσσες καθώς και τον αντίστοιχο ίδιο αλφαριθμητικό κώδικα και θα επιτρέπει, ως εκ τούτου, την άρση των γλωσσικών εμποδίων σε κοινοτική κλίμακα.

(5) Επιβάλλεται συνεπώς η θέσπιση με τον παρόντα κανονισμό, του CPV, σε αναθεωρημένη μορφή, ως ενιαίου συστήματος ταξινόμησης για τις δημόσιες συμβάσεις, του οποίου η εφαρμογή διέπεται από τις διατάξεις των οδηγιών που αφορούν τον συντονισμό των διαδικασιών ανάθεσης δημόσιων συμβάσεων.

(6) Θα πρέπει επίσης να καταρτισθούν ενδεικτικοί πίνακες αντιστοιχίας μεταξύ του CPV και της "Ταξινόμησης των προϊόντων κατά δραστηριότητα στην Ευρωπαϊκή Οικονομική Κοινότητα" (CPA), της "Κεντρικής ταξινόμησης των προϊόντων" (CPC Prov.) των Ηνωμένων Εθνών, της "Στατιστικής ονοματολογίας των οικονομικών δραστηριοτήτων στην Ευρωπαϊκή Κοινότητα" (NACE Αναθ. 1) και της "Συνδυασμένης ονοματολογίας" (NC).

(7) Η διάρθρωση και οι κώδικες του CPV ενδέχεται να απαιτήσουν προσαρμογές, δηλαδή τροποποιήσεις, σύμφωνα με την εξέλιξη των αγορών και με τις ανάγκες των χρηστών. Ως εκ τούτου, πρέπει να προβλεφθεί εν προκειμένω κατάλληλη διαδικασία αναθεώρησης.

(8) Τα αναγκαία μέτρα για την εφαρμογή του παρόντος κανονισμού θεσπίζονται σύμφωνα με την απόφαση 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(6).

(9) Δεδομένου ότι ο στόχος της προτεινομένης δράσης, δηλαδή η εγκαθίδρυση ενός συστήματος ταξινόμησης εφαρμοστέας στις δημόσιες συμβάσεις, δεν μπορεί να επιτευχθεί ικανοποιητικά από τα κράτη μέλη, και μπορεί συνεπώς, για λόγους διαστάσεων και αποτελεσμάτων της δράσης, να επιτευχθεί καλύτερα σε κοινοτικό επίπεδο, η Κοινότητα μπορεί να λάβει μέτρα, σύμφωνα με την αρχή της επικουρικότητας του άρθρου 5 της συνθήκης. Σύμφωνα με την αρχή της αναλογικότητας του ιδίου άρθρου, ο παρών κανονισμός δεν υπερβαίνει τα αναγκαία όρια για την επίτευξη του προαναφερθέντος στόχου.

(10) Η επιλογή του κανονισμού έναντι της οδηγίας δικαιολογείται από το γεγονός ότι η θέσπιση ενός συστήματος ταξινόμησης των δημόσιων συμβάσεων δεν απαιτεί μεταφορά στο εθνικό δίκαιο εκ μέρους των κρατών μελών.

(11) Προκειμένου να εξοικειωθούν οι χρήστες με το ενοποιημένο σύστημα ταξινόμησης το οποίο εν καιρώ θα καταστεί υποχρεωτικό, χρειάζεται περίοδος προσαρμογής πριν από τη θέση σε εφαρμογή του παρόντος κανονισμού,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Θεσπίζεται ενιαίο σύστημα ταξινόμησης των δημοσίων συμβάσεων, το κοινό λεξιλόγιο για τις δημόσιες συμβάσεις (Common Procurement Vocabulary - CPV).

2. Το κείμενο του CPV παρατίθεται στο παράρτημα Ι.

3. Οι ενδεικτικοί πίνακες αντιστοιχίας μεταξύ του CPV και των ονοματολογιών "Ταξινόμηση των προϊόντων κατά δραστηριότητα στην Ευρωπαϊκή Οικονομική Κοινότητα" (CPA), "Κεντρική ταξινόμηση των προϊόντων" (CPC Prov.) των Ηνωμένων Εθνών, "Στατιστική Ονοματολογία των οικονομικών δραστηριοτήτων στην Ευρωπαϊκή Κοινότητα" (NACE Αναθ. 1) και "Συνδυασμένη ονοματολογία" (NC) παρατίθενται στα παραρτήματα ΙΙ, ΙΙΙ, ΙV και V αντιστοίχως.

Άρθρο 2

Οι αναγκαίες διατάξεις για την αναθεώρηση του CPV θεσπίζονται από την Επιτροπή σύμφωνα με τη διαδικασία που προβλέπεται στο άρθρο 3, παράγραφος 2.

Άρθρο 3

1. Η Επιτροπή επικουρείται από τη συμβουλευτική επιτροπή για τις δημόσιες συμβάσεις, που συνιστάται βάσει του άρθρου 1 της απόφασης 71/306/ΕΟΚ του Συμβουλίου(7) (εφεξής "η επιτροπή").

2. Όταν γίνεται αναφορά στην παρούσα παράγραφο, εφαρμόζονται τα άρθρα 3 και 7 της απόφασης 1999/468/ΕΚ, τηρουμένων των διατάξεων του άρθρου 8 αυτής.

3. Η επιτροπή θεσπίζει τον εσωτερικό της κανονισμό.

Άρθρο 4

Ο παρών κανονισμός αρχίζει να ισχύει την ...(8).

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

...

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 25 Ε της 29.1.2002, σ. 1.

(2) ΕΕ C 48 της 21.2.2002, σ. 9.

(3) Γνώμη που διατυπώθηκε στις 14 Μαρτίου 2002 (δεν δημοσιεύθηκε ακόμη στην Επίσημη Εφημερίδα).

(4) Γνώμη του Ευρωπαϊκού Κοινοβουλίου της 13ης Μαρτίου 2002 (δεν δημοσιεύθηκε ακόμη στην Επίσημη Εφημερίδα), κοινή θέση του Συμβουλίου της 7 Ιουνίου 2002 και απόφαση του Ευρωπαϊκού Κοινοβουλίου της ... (δεν δημοσιεύθηκε ακόμη στην Επίσημη Εφημερίδα).

(5) ΕΕ L 222 της 3.9.1996, σ. 10.

(6) ΕΕ L 184 της 17.7.1999, σ. 23.

(7) ΕΕ L 185 της 16.8.1971, σ. 15. Απόφαση που τροποποιήθηκε με την απόφαση 77/63/ΕΟΚ (ΕΕ L 13 της 15.1.1977, σ. 15).

(8) Ένα έτος μετά την ημερομηνία δημοσίευσής του στην Επίσημη Εφημερίδα των Ευρωπαϊκών Κοινοτήτων.

ΠΑΡΑΡΤΗΜΑ Ι

ΚΟΙΝΟ ΛΕΞΙΛΟΓΙΟ ΓΙΑ ΤΙΣ ΔΗΜΟΣΙΕΣ ΣΥΜΒΑΣΕΙΣ (CPV)

Διάρθρωση του συστήματος ταξινόμησης

1. Το CPV περιλαμβάνει ένα κύριο και ένα συμπληρωματικό λεξιλόγιο.

2. Το κύριο λεξιλόγιο βασίζεται σε μια δενδροειδή διάρθρωση κωδικών που περιλαμβάνουν έως εννέα ψηφία στα οποία αντιστοιχεί ένας τίτλος ο οποίος περιγράφει τις προμήθειες, τα έργα ή τις υπηρεσίες που αποτελούν το αντικείμενο της σύμβασης.

Ο αριθμητικός κωδικός περιλαμβάνει 8 ψηφία και υποδιαιρείται σε:

- τμήματα (τα δύο πρώτα ψηφία του κωδικού)·

- ομάδες (τα τρία πρώτα ψηφία του κωδικού)·

- τάξεις (τα τέσσερα πρώτα ψηφία του κωδικού)·

- κατηγορίες (τα πέντε πρώτα ψηφία του κωδικού).

Καθένα από τα τρία τελευταία ψηφία παρέχει τη δυνατότητα ακριβέστερου προσδιορισμού στο εσωτερικό κάθε κατηγορίας.

Ένα ένατο ψηφίο χρησιμεύει για την επαλήθευση των προηγούμενων ψηφίων.

3. Το συμπληρωματικό λεξιλόγιο μπορεί να χρησιμοποιηθεί για μια πιο ολοκληρωμένη περιγραφή του αντικειμένου των συμβάσεων. Αποτελείται από ένα αλφαριθμητικό κωδικό, στον οποίο αντιστοιχεί ένας τίτλος που επιτρέπει τον ακριβέστερο προσδιορισμό της ειδικότερης φύσης ή του προορισμού του προς αγορά προϊόντος.

Ο αλφαριθμητικός κωδικός περιλαμβάνει:

- ένα πρώτο επίπεδο αποτελούμενο από ένα γράμμα που αντιστοιχεί σε ένα τμήμα·

- ένα δεύτερο επίπεδο αποτελούμενο από τέσσερα ψηφία εκ των οποίων τα τρία πρώτα απαρτίζουν ένα υποτμήμα, ενώ το τελευταίο αποτελεί ψηφίο ελέγχου.

>ΘΕΣΗ ΠΙΝΑΚΑ>

ΣΥΜΠΛΗΡΩΜΑΤΙΚΟ ΛΕΞΙΛΟΓΙΟ

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

ΠΙΝΑΚΑΣ ΑΝΤΙΣΤΟΙΧΙΑΣ ΜΕΤΑΞΥ ΤΟΥ CPV ΚΑΙ ΤΗΣ CPA96

>ΘΕΣΗ ΠΙΝΑΚΑ>

ΠΑΡΑΡΤΗΜΑ ΙΙΙ

ΠΙΝΑΚΑΣ ΑΝΤΙΣΤΟΙΧΙΑΣ ΜΕΤΑΞΥ ΤΟΥ CPV ΚΑΙ ΤΗΣ CPC prov.

>ΘΕΣΗ ΠΙΝΑΚΑ>

ΠΑΡΑΡΤΗΜΑ IV

ΠΙΝΑΚΑΣ ΑΝΤΙΣΤΟΙΧΙΑΣ ΜΕΤΑΞΥ ΤΟΥ CPV ΚΑΙ ΤΗΣ NACE Αναθ. 1

>ΘΕΣΗ ΠΙΝΑΚΑ>

ΠΑΡΑΡΤΗΜΑ V

ΠΙΝΑΚΑΣ ΑΝΤΙΣΤΟΙΧΙΑΣ ΜΕΤΑΞΥ ΤΟΥ CPV ΚΑΙ ΤΗΣ NC

>ΘΕΣΗ ΠΙΝΑΚΑ>

ΣΚΕΠΤΙΚΟ ΤΟΥ ΣΥΜΒΟΥΛΙΟΥ

Ι. ΕΙΣΑΓΩΓΗ

Στις 3 Αυγούστου 2001, η Επιτροπή υπέβαλε την πρόταση κανονισμού του Ευρωπαϊκού Κοινοβουλίου και του Συμβουλίου περί του κοινού λεξιλογίου για τις δημόσιες συμβάσεις (CPV)(1). Η πρόταση αυτή βασίζεται στο άρθρο 47, παράγραφος 2 και στα άρθρα 55 και 95 της Συνθήκης.

Το Ευρωπαϊκό Κοινοβούλιο γνωμοδότησε στις 13 Μαρτίου 2002 και αποδέχθηκε την πρόταση της Επιτροπής χωρίς τροπολογίες(2).

Η Οικονομική και Κοινωνική Επιτροπή γνωμοδότησε στις 28 Νοεμβρίου 2001(3).

Η Επιτροπή των Περιφερειών γνωμοδότησε στις 14 Μαρτίου 2002(4).

ΙΙ. ΣΚΟΠΟΣ

Το κοινό λεξιλόγιο για τις δημόσιες συμβάσεις (CPV) αποτελεί ένα μείζονος σημασίας βήμα για την απλούστευση των τεχνικών απαιτήσεων για τις διαδικασίες σύναψης συμβάσεων, και συγκεκριμένα για τη δημοσίευση προκηρύξεων διαγωνισμών. Έχοντας περιληφθεί ως παράρτημα των άρθρων του κανονισμού του CPV, το κύριο λεξιλόγιο βασίζεται σε μια ιεραρχική διάρθρωση σε πέντε επίπεδα, ενώ το συμπληρωματικό λεξιλόγιο έχει δύο επίπεδα.

Ο κανονισμός του CPV επροτάθη ήδη το 1996 ως ένα χρήσιμο σύστημα και έλαβε την κεντρική θέση ως το κριτήριο έρευνας για δυνητικούς προσφέροντες· ωστόσο, πριν από το 2002 τούτο συνέβαινε χωρίς κατάλληλη νομική βάση. Ως εκ τούτου, ο κανονισμός μπορεί τώρα να συμβάλει στον εξορθολογισμό του τομέα των δημοσίων συμβάσεων με βάση ένα σύστημα, δηλαδή το CPV, το οποίο αναμένεται να αντικαταστήσει τα λοιπά συστήματα ταξινόμησης που χρησιμοποιούνται σήμερα όπως CPA (Ταξινόμηση προϊόντων κατά δραστηριότητα), NACE (Στατιστική ονοματολογία των οικονομικών δραστηριοτήτων), CPC Prov. (Κεντρική ταξινόμηση) των προϊόντων και Συνδυασμένη Ονοματολογία (NC).

Ο κανονισμός CPV θα συμβάλει στην ενίσχυση της αποτελεσματικότητας, συμπεριλαμβανομένης της ευχερέστερης αναγνώρισης του περιεχομένου των συμβάσεων από τους οικονομικούς φορείς. Τούτο αποτελεί απαραίτητη προϋπόθεση για την επίτευξη του στόχου της άρσης τυχόν περιττών εμποδίων στον ανταγωνισμό. Επιπλέον, θα είναι δυνατή η αυτόματη μετάφραση των περιλήψεων των προκηρύξεων διαγωνισμών. Με τη διαδικασία αναθεώρησης που παράλληλα καθιερώνεται, παρέχονται στην Επιτροπή οι εκτελεστικές αρμοδιότητες που αυτή χρειάζεται για τη συνεχή αναπροσαρμογή του λεξιλογίου. Την Επιτροπή θα επικουρεί η Συμβουλευτική Επιτροπή για τις Δημόσιες Συμβάσεις. Κατ' ουσίαν, τυχόν αλλαγές και αναπροσαρμογές θα επηρεάζονται από τις παρατηρήσεις των χρηστών του συστήματος.

ΙΙΙ. ΑΝAΛΥΣΗ ΤΗΣ ΚΟΙΝHΣ ΘEΣΗΣ OΠΩΣ ΠΕΡΙΛΑΜΒAΝΕΤΑΙ ΣΤΟ ΕΓΓΡ. 8171/02 MAP 16 CODEC 489

Το Ευρωπαϊκό Κοινοβούλιο δεν ενέκρινε οιαδήποτε τροπολογία στην πρόταση της Επιτροπής. Η Κοινή θέση για την οποία συμφώνησε το Συμβούλιο υιοθετεί πλήρως τους στόχους της πρότασης, δηλαδή την απλούστευση της υπάρχουσας ονοματολογίας και τη διευκόλυνση του έργου που έχουν τόσο οι αναθέτουσες αρχές όσο και οι οικονομικοί φορείς. Ο ευέλικτος μηχανισμός που έχει ενσωματωθεί ώστε να περιλαμβάνονται μελλοντικές τροποποιήσεις έχει εγκριθεί ως απολύτως κατάλληλος. Με τον τρόπο αυτό τυχόν ελλείψεις σε επί μέρους σημεία, οι οποίες δεν μπορούν να αποκλειστούν εκ προοιμίου (δεδομένου ότι η λεπτομερής ταξινόμηση εμπορευμάτων καλύπτει περισσότερες από 250 σελίδες), θα αντιμετωπίζονται με αποτελεσματικότητα.

Όσον αφορά τα άρθρα, το Συμβούλιο ενσωμάτωσε μόνο μερικές ελάσσονες τροποποιήσεις, που αφορούν κυρίως την τυποποιημένη διατύπωση του άρθρου για τη διαδικασία της επιτροπολογίας, που αποτελεί καθαρά θέμα γλωσσικής διατύπωσης, καθώς και μια μεγαλύτερη χρονική περίοδο για τη μεταφορά του CPV. Η τελευταία αυτή τροποποίηση ήταν δικαιολογημένη ώστε να διευκολυνθεί ακόμη περισσότερο η εφαρμογή του CPV στο μέλλον.

(1) ΕΕ C 25 Ε της 29.1.2002, σ. 1.

(2) Δεν έχει ακόμη δημοσιευθεί στην Επίσημη Εφημερίδα.

(3) ΕΕ C 48 της 21.2.2002, σ. 9.

(4) ΕΤΠ 391-2001, δεν έχει ακόμη δημοσιευθεί στην Επίσημη Εφημερίδα.